Diari Oficial de la Generalitat Valenciana


Sumari del DOGV 4173, del 22-01-2002 (2002/166)

RESOLUCIÓ de 26 de desembre de 2001, de la Universitat Politècnica de València, per la qual es convoca concurs per a la provisió, pel sistema de lliure designació, del lloc de treball PF1033, director del Centre de Suport a la Innovació, la Investigació i la Transferència de Tecnologia d'aquesta Universitat Politècnica de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4173

Data del DOGV
:   22-01-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/166


Data del document
:   26-12-2001

Organisme emissor
:   Universitat Politècnica de València

Tipus de document
:   Resolució

Descriptors 

:   * concurs administratiu
    * universitat
    * funcionari

RESOLUCIÓ de 26 de desembre de 2001, de la Universitat Politècnica de València, per la qual es convoca concurs per a la provisió, pel sistema de lliure designació, del lloc de treball PF1033, director del Centre de Suport a la Innovació, la Investigació i la Transferència de Tecnologia d'aquesta Universitat Politècnica de València. [2002/X166]
  
Atés que hi ha un lloc de treball vacant de naturalesa funcionarial del grup A, d'administració especial, aquest Rectorat, de conformitat amb el que disposa l'article 20 del Decret Legislatiu de 24 d'octubre de 1995, pel qual s'aprova el text refós de la Llei de la Funció Pública Valenciana, modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa, i en virtut de les facultats que li confereix l'article 48.6 del Decret 145/1985, de 20 de setembre, resol:
  
Convocar el procediment de lliure designació per a la provisió del lloc de treball les condicions, els requisits i, si escau, els mèrits del qual s'especifiquen en l'annex I de la present resolució, d'acord amb les bases següents:
  
Primera
  
Poden prendre part en aquest procediment de lliure designació, els funcionaris de carrera pertanyents al grup A, sector d'administració especial, de la Universitat Politècnica de València, de la Generalitat Valenciana, de l'administració local i de la resta de les administracions públiques, que es troben en alguna d'aquestes situacions administratives:
  
1. Servei actiu.
  
2. Excedència voluntària. Si aquesta és per interés particular, sempre que al termini de presentació d'instàncies faça més de dos anys que es trobe en aquesta situació.
  
3. Serveis especials.
  
4. Serveis en altres administracions públiques.
  
5. Excedència voluntària per cura de fills.
  
Segona
  
Les sol·licituds per a prendre part en aquesta convocatòria s'han d'adreçar al Rectorat de la Universitat Politècnica de València, camí de Vera, s/n, 46758, València, i s'han d'ajustar al model publicat en l'annex II d'aquesta resolució, que es pot obtenir al Servei de Recursos Humans, Secció del PAS, o a través de l'adreça d'Internet següent http://www.upv.és/rrhh/ (gestió de personal d'administració i serveis, personal funcionari, concursos i oposicions, sol·licituds/instàncies, concurs de trasllat i mèrits)
  
El termini de presentació d'instàncies és de vint dies hàbils a partir de l'endemà de la publicació d'aquesta resolució al DOGV, i s'han de presentar al Registre General de la Universitat Politècnica de València, situat a l'edifici del Rectorat; als registres auxiliars de la EPS de Gandia i la EPS d'Alcoi, o en qualsevol de les formes establides en l'article 38-4 de la Llei 30/1992, de Règim Jurídic de les Administracions Públiques i del Procediment Administratiu Comú, redactada segons la Llei 4/1999, de 13 de gener.
  
La sol·licitud ha d'anar acompanyada d'una fotocòpia del DNI, la memòria del lloc de treball i la documentació fefaent acreditativa dels mèrits que al·legue cadascun dels aspirants. Aquests mèrits s'han de fer constar en la sol·licitud, i s'han d'acreditar documentalment aquells dels quals no hi haja justificació en els respectius expedients personals del Servei de Recursos Humans de la Universitat Politècnica de València.
  
A aquest efecte, la persona interessada pot revisar el seu expedient personal, que figura en el Servei de Recursos Humans d'aquesta Universitat.
  
La memòria s'ha de presentar en el mateix termini de presentació de les sol·licituds de participació, conjuntament amb aquesta i els mèrits que s'al·leguen. Transcorregut el termini, en cap cas no s'admetrà la presentació de memòries ni annexos o altres alteracions del que s'haja presentat.
  
Tercera
  
El lloc de treball serà adjudicat al personal funcionari que reunisca els requisits establits per al lloc de treball en la relació de llocs i que figura en l'annex I d'aquesta convocatòria.
  
Quarta
  
Per a l'adjudicació del lloc, la comissió de valoració podrà tenir en compte els mèrits que figuren en l'annex I, els quals tenen relació amb les funcions del lloc de treball convocat.
  
Cinquena. Comissió de valoració
  
1) La comissió de qualificació estarà formada pels membres següents:
  
President/a: un vicerector/una vicerectora o el secretari/la secretària general de la Universitat Politècnica de València.
  
Vocals: tres funcionaris de carrera designats pel Rectorat, que han de pertànyer com a mínim al grup de titulació en què estiguen classificades les vacants oferides.
  
Tres representants designats un per cadascuna de les centrals sindicals més representatives en l'àmbit de la Universitat Politècnica de València, que han de tenir la condició de funcionaris de carrera i han de pertànyer, com a mínim, al grup de titulació en què estiguen classificades les vacants oferides.
  
Secretari/ària: un funcionari de carrera designat pel Rectorat, que actuarà amb veu però sense vot.
  
Així mateix, es designarà una comissió de valoració suplent amb la mateixa composició.
  
2) Els membres de la comissió de valoració estan subjectes als motius i les causes generals d'abstenció i recusació dels articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3) Contra els actes de la comissió de valoració, les persones interessades podran interposar el recurs d'alçada previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener, en el termini d'un mes comptador des de l'endemà de la recepció de la notificació o de tres mesos si no hi ha acte exprés. El recurs es podrà interposar davant de l'òrgan que va dictar l'acte que s'impugna o davant del rector com a òrgan competent per a resoldre'l.
  
Sisena. Desenvolupament del procediment
  
1) Conclòs el termini de presentació d'instàncies, la comissió de valoració avaluarà els mèrits al·legats pel personal concursant.
  
2) Posteriorment, i amb un termini almenys de 48 hores d'antelació, citarà els aspirants a la realització de l'entrevista personal, i l'exposició i la defensa de memòria.
  
L'entrevista tindrà com a objectiu l'exposició i la defensa d'una memòria relacionada amb les funcions i les característiques del lloc de treball inclòs en l'annex I, que consisteix en una anàlisi del lloc, les característiques, les condicions, els mitjans necessaris, les propostes de millora en el desenvolupament de les funcions i totes aquelles qüestions que l'aspirant considere d'interés o importància. La seua extensió no podrà excedir els vint folis a una cara.
  
3) La comissió de valoració, immediatament abans de realitzar la proposta de resolució d'adjudicació del lloc amb caràcter provisional, la farà pública al tauler d'anuncis del Servei de Recursos Humans, Secció del PAS, situat a l'edifici del Rectorat i en l'adreça d'Internet següent http://www.upv.és/rrhh/ (gestió del personal d'administració i serveis, personal funcionari, concursos i oposicions, concurs de trasllat i mèrits), i les persones interessades disposaran d'un termini improrrogable de deu dies hàbils per a la presentació d'al·legacions a través del Registre General d'aquesta Universitat Politècnica de València; als registres auxiliars de la EPS d'Alcoi i la EPS de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener.
  
4) Transcorregut aquest termini, la comissió resoldrà la proposta de resolució d'adjudicació del lloc, amb les al·legacions i les justificacions que s'hagen presentat, i les enviarà al Rectorat perquè es publiquen al Diari Oficial de la Generalitat Valenciana, mitjançant resolució motivada.
  
5) En la resolució d'adjudicació s'indicarà la data en què s'haurà d'efectuar el cessament en els actuals llocs de treball i la presa de possessió de la destinació adjudicada. Excepte casos de força major degudament justificats, el termini de presa de possessió començarà a comptar-se a partir de l'endemà del cessament.
  
En cap cas el canvi de lloc de treball amb motiu de la participació en una convocatòria de lliure designació podrà comportar la percepció d'indemnització de cap tipus.
  
Setena
  
Contra aquest acte, que exhaureix la via administrativa, es pot interposar recurs contenciós administratiu davant dels òrgans jurisdiccionals de la Sala Contenciosa Administrativa de la Comunitat Valenciana, en el termini de dos mesos comptadors a partir de l'endemà de la publicació en el DOGV, d'acord amb el que estableix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener; l'article 22 de la Llei Orgànica 11/1983, de 25 d'agost, de Reforma Universitària; i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Prèviament, es podrà interposar en el termini d'un mes comptador a partir de l'endemà de la publicació d'aquesta resolució en el DOGV un recurs potestatiu de reposició davant d'aquest Rectorat, d'acord amb el que es disposa en l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener. Tot això sense perjudici que s'utilitze qualsevol altra via que es considere oportuna.
  
València, 26 de desembre de 2001.- El rector: Justo Nieto Nieto.
  
ANNEX I
  
Codi de lloc: PF1033
  
Denominació del lloc: director del Centre de Suport a la Innovació, la Investigació i la Transferència de Tecnologia
  
Classificació del lloc: A 28 E050
  
Unitat de destinació: Centre de Suport a la Innovació, la Investigació i la Transferència de Tecnologia
  
Centre de destinació: Centre de Suport a la Innovació, la Investigació i la Transferència de Tecnologia
  
Localitat: València
  
Les funcions del lloc de treball requereixen que la persona seleccionada tinga les característiques següents: capacitat de planificació, organització, control i direcció d'organitzacions complexes, capacitat per a crear, dirigir i liderar equips de treball interdisciplinaris i altament qualificats, capacitat de relació amb professors, grups i altres estructures d'investigació de la UPV, capacitat de relació amb l'entorn socioeconòmic (empreses, administracions públiques i institucions).
  
Funcions generals:
  
a) Dinamitzar el col·lectiu de professors i d'investigadors que s'incorporen cada vegada més a les activitats d'investigació i de transferència.
  
b) Donar suport als grups d'investigació i altres estructures de I+D+I ja consolidades, a fi de desenvolupar de manera equilibrada les activitats de producció, difusió i transferència a la societat dels resultats científics, tècnics i artístics generats.
  
c) Conscienciar el mateix col·lectiu sobre la importància que els resultats de la investigació es convertisquen al final en productes i/o serveis que generen activitat econòmica.
  
d) Donar suport a la relació dels grups d'investigació en relació amb el col·lectiu de clientes potencials, i arbitrar instruments, mecanismes i procediments àgils que possibiliten l'augment en qualitat i quantitat d'aquesta relació, expressada en l'increment dels projectes, concursos i contractes obtinguts, així com dels recursos captats.
  
e) Coordinar la relació de la UPV amb els instituts, centres i la resta d'estructures no convencionals d'investigació, posant en marxa els instruments que possibiliten que siga estructurada, transparent i equilibrada.
  
f) Promoure davant la resta dels agents socials i econòmics que intervenen en els processos de I+D+I, les oportunitats que ofereix la col·laboració amb la UPV i així donar la màxima difusió de l'oferta científica, tecnològica i artística de la Universitat.
  
g) Garantir una equilibrada i transparent posada en el mercat del know-how i dels recursos generats per tota la col·lectivitat universitària.
  
h) Donar suport al Vicerectorat d'Investigació, Desenvolupament i Innovació en l'elaboració i l'execució de la política de I+D+I.
  
i) Possibilitar la projecció del paper de la UPV com a element actiu del sistema d'innovació.
  
j) Cohesionar, liderar i motivar els recursos humans de centre perquè s'impliquen de manera pràctica a donar als clients, interns i externs del CTT, el servei que aquests requereixen.
  
k) I totes aquelles funcions inherents al lloc de treball i la categoria professional d'aquest.